
IELŪGUMS
RTU aicina apmeklēt Somijas Ministru prezidenta publisko lekciju

Rīgas Tehniskā universitāte (RTU) aicina apmeklēt Somijas Ministru prezidenta Jirki Katainena publisko lekciju «Zināšanas un talanti – Somijas pieredze, Latvijas iespējas» piektdien, 16. septembrī, pulksten 11.45 RTU Lielajā aulā, Rīgā, Kaļķu ielā 1. 

Lekcijā Jirki Katainens (Jyrki Katainen) dalīsies Somijas pieredzē par krīžu pārvarēšanu 90. gadu vidū un 2008. gadā, analizējot Somijas un Latvijas risinājumus un rezultātus. Īpaša uzmanība tiks veltīta Somijas augstākās izglītības sistēmai un tās sasaistei ar darba tirgu, realizējot Ziemeļvalstu modeli par sociāli atbildīgu ekonomiku. Tiks akcentēts arī inženierzinātņu potenciāls, attīstot inovācijas un izmantojot modernās tehnoloģijas valsts ekonomikas izaugsmei. J. Katainens atklās Somijas veiksmes stāsta noslēpumus inovāciju attīstībā, uzsverot saikni starp zinātni un biznesu, kā arī inovāciju stimulus, jaunākos izgudrojumus un jauno zinātnieku potenciālu.   
Somijas valdības vadītāja lekcija RTU notiks viņa pirmās Latvijas darba vizītes laikā, kad paredzēta arī prezidenta dalība Rīgas konferencē kopā ar Baltijas valstu un Polijas Ministru prezidentiem. 
Uz lekciju aicināti visi interesenti. Ieeja lekcijā – bez maksas.  Lekcija notiks angļu valodā, un pēc tās būs iespēja uzdot jautājumus Somijas Ministru prezidentam Jirki Katainenam un Latvijas Ministru prezidentam Valdim Dombrovskim. 
Lekciju būs iespējams skatīt arī tiešsaistē: www.rtu.lv

Papildu informācija par Somijas valdības vadītāju:
http://www.vnk.fi/paaministeri/henkilotiedot/en.jsp
Pirms ieejas lekcijas norises telpā paredzēta drošības kontrole. Lekcijā aizliegts ienest somas, daļai lekcijas apmeklētāju tiks nodrošināta iespēja somas nodot garderobē. Atļauts līdzi ņemt pierakstu klades un portatīvos datorus. Lūgums uz lekciju ierasties laikus. Kavēšanās gadījumā ieeja lekcijā var tikt liegta.

